b'\n_START_ARTICLE_\nMondariz-Balneario\n_START_SECTION_\nHist\xc3\xb2ria\n_START_PARAGRAPH_\nAl terme municipal hi ha restes d\'un poblat castreny al Coto de Cividade. De l\'\xc3\xa8poca de la romanitzaci\xc3\xb3 es conserven restes d\'una cal\xc3\xa7ada sobre el riu Tea._NEWLINE_El municipi est\xc3\xa0 situat a prop del castell de Sobroso, motiu pel qual la font de G\xc3\xa1ndara rebia la visita de nobles. Segons la tradici\xc3\xb3, el 1282 es van casar a la capella de San Pedro el rei Dion\xc3\xads de Portugal amb la infanta Elisabet d\'Arag\xc3\xb3._NEWLINE_Durant l\'Antic R\xc3\xa8gim la zona pertanyia a la prov\xc3\xadncia de Tui, una de les set del Regne de Gal\xc3\xadcia. Despr\xc3\xa9s de la reforma administrativa, el 30 de novembre de 1833 la jurisdicci\xc3\xb3 de Sobroso va passar a pert\xc3\xa0nyer a la prov\xc3\xadncia de Pontevedra. El lloc pertanyia encara a la parr\xc3\xb2quia de Mondariz, fins que el 1904 es va crear la parr\xc3\xb2quia de Troncoso._NEWLINE_A principis del segle XX l\'empresari Enrique Peinador va promoure la recuperaci\xc3\xb3 de la font de G\xc3\xa1ndara i la creaci\xc3\xb3 del balneari, que aviat es va convertir en un lloc freq\xc3\xbcentat per la burgesia._NEWLINE_El 30 de novembre de 1924, amb el nom d\'A Nosa Se\xc3\xb1ora de Lourdes, la parr\xc3\xb2quia de Troncoso va passar a formar un municipi independent, canviant el seu nom pel de Mondariz-Balneario. El 17 d\'abril de 1925 el rei Alfons XIII va concedir a la vila el t\xc3\xadtol de "Molt Hospital\xc3\xa0ria".'